ประกาศกรมสวัสดิการและคุ้มครองแรงงานเรื่อง หลักเกณฑ์การเป็นหน่วยงานฝึกอบรมเจ้าหน้าที่ความปลอดภัยในการทํางาน------------------------------------ ตามที่กรมสวัสดิการและคุ้มครองแรงงานได้กําหนดหลักเกณฑ์การขอใบรับรองเป็นหน่วยงานฝึกอบรมเจ้าหน้าที่ความปลอดภัยในการทํางานไว้ตามประกาศกรมสวัสดิการและคุ้มครองแรงงาน เรื่อง หลักเกณฑ์การขอใบรับรองเป็นหน่วยงานฝึกอบรมเจ้าหน้าที่ความปลอดภัยในการทํางาน ลงวันที่ 9 พฤษภาคม 2540 นั้น เพื่อให้การพิจารณารับรองการเป็นหน่วยงานฝึกอบรมเจ้าหน้าที่ความปลอดภัยในการทํางานมีความเหมาะสมกับสภาวการณ์ และได้หน่วยงานฝึกอบรมเจ้าหน้าที่ความปลอดภัยในการทํางานที่มีประสิทธิภาพมากยิ่งขึ้น อาศัยอํานาจตามความในข้อ 7 ข้อ 10 ข้อ 12 และข้อ 15 แห่งประกาศกระทรวงแรงงานและสวัสดิการสังคม เรื่อง ความปลอดภัยในการทํางานของลูกจ้าง ลงวันที่ 31 มีนาคม พ.ศ. 2540 ประกอบกับมาตรา 166 แห่งพระราชบัญญัติคุ้มครองแรงงาน พ.ศ. 2541 อธิบดีกรมสวัสดิการและคุ้มครองแรงงานจึงออกประกาศไว้ ดังต่อไปนี้ข้อ ๑ ประกาศนี้เรียกว่า "ประกาศกรมสวัสดิการและคุ้มครองแรงงาน เรื่อง หลักเกณฑ์การเป็นหน่วยงานฝึกอบรมเจ้าหน้าที่ความปลอดภัยในการทํางาน"ข้อ ๒ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ให้ยกเลิกประกาศกรมสวัสดิการและคุ้มครองแรงงาน เรื่อง หลักเกณฑ์การขอใบรับรองเป็นหน่วยงานฝึกอบรมเจ้าหน้าที่ความปลอดภัยในการทํางาน ลงวันที่ 9 พฤษภาคม 2540หมวด ๑ หลักเกณฑ์การขอใบรับรองเป็นหน่วยงานฝึกอบรมเจ้าหน้าที่ความปลอดภัยในการทํางาน---------------------------------------ข้อ ๔ หน่วยงานที่สามารถขอใบรับรองเป็นหน่วยงานฝึกอบรมเจ้าหน้าที่ความปลอดภัยในการทํางาน ได้แก่ (1) สถาบันอุดมศึกษาของรัฐ หรือเอกชน ซึ่งมีหลักสูตรการสอนเกี่ยวกับความปลอดภัยและอาชีวอนามัย (2) หน่วยงานราชการที่มีฐานะเป็นนิติบุคคล (3) รัฐวิสาหกิจตามกฎหมายว่าด้วยแรงงานรัฐวิสาหกิจสัมพันธ์ (4) นิติบุคคลที่จัดตั้งขึ้นตามกฎหมายแพ่งและพาณิชย์ กฎหมายว่าด้วยบริษัทมหาชนจํากัด หรือกฎหมายว่าด้วยการจัดตั้งนิติบุคคลอื่นและมีวัตถุประสงค์ในการประกอบกิจการเกี่ยวกับการจัดฝึกอบรมด้านความปลอดภัยและอาชีวอนามัย (5) สถานประกอบกิจการที่มีเจ้าหน้าที่ความปลอดภัยในการทํางานระดับวิชาชีพประจํา ซึ่งมีความประสงค์จะจัดฝึกอบรมหลักสูตรเจ้าหน้าที่ความปลอดภัยในการทํางานระดับพื้นฐาน หลักสูตรเจ้าหน้าที่ความปลอดภัยในการทํางานระดับหัวหน้างาน หรือหลักสูตรเจ้าหน้าที่ความปลอดภัยในการทํางานระดับบริหาร ให้กับบุคลากรของสถานประกอบกิจการนั้นเอง (6) หน่วยงานอื่นตามที่อธิบดีประกาศกําหนดข้อ ๕ ให้หน่วยงานที่มีความประสงค์จะขอใบรับรองเป็นหน่วยงานฝึกอบรมเจ้าหน้าที่ความปลอดภัยในการทํางาน ยื่นคําขอต่ออธิบดี หรือผู้ซึ่งอธิบดีมอบหมายพร้อมทั้งแนบเอกสารหลักฐาน ดังต่อไปนี้ (1) สําเนาเอกสารหลักฐานที่แสดงถึงความเป็นสถาบันอุดมศึกษาและมีหลักสูตรการสอนเกี่ยวกับความปลอดภัยและอาชีวอนามัย ความเป็นหน่วยงานราชการที่มีฐานะเป็นนิติบุคคล ความเป็นรัฐวิสาหกิจตามกฎหมายว่าด้วยแรงงานรัฐวิสาหกิจสัมพันธ์ หรือหนังสือรับรองการจดทะเบียนเป็นนิติบุคคลและวัตถุประสงค์ในการประกอบกิจการ (2) สําเนาบัตรประจําตัวประชาชน หรือบัตรประจําตัวเจ้าหน้าที่ของรัฐของผู้มีอํานาจกระทําการแทนหน่วยงาน (3) สําเนาทะเบียนบ้านของผู้มีอํานาจกระทําการแทนหน่วยงาน (4) แผนที่ หรือเอกสารแสดงที่ตั้งของหน่วยงานโดยสังเขป (5) รายชื่อวิทยากร เอกสารหลักฐานแสดงคุณสมบัติของวิทยากร และหนังสือยืนยันการเป็นวิทยากรให้กับหน่วยงาน (6) เอกสารประกอบการฝึกอบรมที่มีเนื้อหาวิชาตามที่กําหนดในหลักสูตรมาตรฐาน (7) แผนและเป้าหมายการจัดฝึกอบรมพร้อมทั้งอัตราค่าใช้จ่ายในการเข้ารับการฝึกอบรม (8) เอกสารแสดงรายการอุปกรณ์ประกอบการฝึกอบรม และเฉพาะหลักสูตรเจ้าหน้าที่ความปลอดภัยในการทํางานระดับวิชาชีพอย่างน้อยต้องประกอบด้วยอุปกรณ์ที่สามารถใช้งานได้ ดังต่อไปนี้ (ก) เครื่องมือวัดสภาพความร้อน (ข) เครื่องมือวัดระดับความดังของเสียง (ค) เครื่องมือวัดความเข้มข้นของแสงสว่าง (ง) เครื่องมือวัดความเข้มข้นของสารเคมี (จ) อุปกรณ์สาธิตและฝึกปฏิบัติการปฐมพยาบาล (9) อุปกรณ์คุ้มครองความปลอดภัยส่วนบุคคลตามเนื้อหาหลักสูตร ให้ผู้มีอํานาจกระทําการแทนหน่วยงานรับรองเอกสารที่เป็นสําเนาข้อ ๖ หน่วยงานที่จะขอใบรับรองเป็นหน่วยงานฝึกอบรมเจ้าหน้าที่ความปลอดภัยในการทํางานเพื่อเป็นวัตถุประสงค์ในการประกอบกิจการเกี่ยวกับการจัดฝึกอบรมเจ้าหน้าที่ความปลอดภัยในการทํางาน จะต้องจัดให้มี (1) บุคลากรที่ทําหน้าที่บริหารจัดการการฝึกอบรมซึ่งมีวุฒิไม่ต่ํากว่าปริญญาตรีอย่างน้อยหนึ่งคน (2) วิทยากรที่ปฏิบัติงานเต็มเวลาในหน่วยงานฝึกอบรม อย่างน้อยหนึ่งคน (3) อุปกรณ์สํานักงานซึ่งอย่างน้อยต้องประกอบด้วย เครื่องคอมพิวเตอร์ โทรศัพท์ โทรสาร และโสตทัศนูปกรณ์ที่จําเป็นในการจัดฝึกอบรมข้อ ๗ หน่วยงานฝึกอบรมเจ้าหน้าที่ความปลอดภัยในการทํางานต้องดําเนินการฝึกอบรมตามหลักสูตรมาตรฐานที่กรมสวัสดิการและคุ้มครองแรงงานกําหนดไว้ การฝึกอบรมภาคปฏิบัติ หน่วยงานฝึกอบรมเจ้าหน้าที่ความปลอดภัยในการทํางานจะต้องจัดให้ผู้เข้ารับการฝึกอบรมได้รับการฝึกอบรมในสถานที่จริง และได้รับการฝึกอบรมมาใช้อุปกรณ์ที่ใช้ในการฝึกอบรมอย่างทั่วถึงข้อ ๘ หน่วยงานฝึกอบรมเจ้าหน้าที่ความปลอดภัยในการทํางาน ต้องจัดให้มีผู้เข้ารับการฝึกอบรมในแต่ละครั้งไม่เกิน 70 คนต่อหนึ่งห้องฝึกอบรมหมวด ๒ การควบคุม การเพิกถอน และการต่ออายุใบรับรอง-----------------------------------------------ข้อ ๙ ให้หน่วยงานฝึกอบรมเจ้าหน้าที่ความปลอดภัยในการทํางาน แจ้งกําหนดการฝึกอบรมต่ออธิบดี หรือผู้ซึ่งอธิบดีมอบหมายไม่น้อยกว่าเจ็ดวันก่อนการจัดฝึกอบรมข้อ ๑๐ ให้หน่วยงานฝึกอบรมเจ้าหน้าที่ความปลอดภัยในการทํางาน ส่งรายงานการฝึกอบรม การประเมินผลการฝึกอบรมโดยมีวิทยากรรับรอง รายชื่อและเอกสารแสดงประวัติของผู้ผ่านการฝึกอบรมตามแบบรายงานแนบท้ายประกาศนี้ ต่ออธิบดีหรือผู้ซึ่งอธิบดีมอบหมายภายในสามสิบวันนับแต่วันที่เสร็จสิ้นการฝึกอบรมข้อ ๑๑ ให้อธิบดี หรือผู้ซึ่งอธิบดีมอบหมาย มีอํานาจเข้าไปในหน่วยงานฝึกอบรมเจ้าหน้าที่ความปลอดภัยในการทํางานเพื่อสอบข้อเท็จจริง ตรวจสอบ หรือควบคุมให้หน่วยงานฝึกอบรมเจ้าหน้าที่ความปลอดภัยในการทํางานดําเนินการปฏิบัติให้เป็นไปตามประกาศนี้ ให้ผู้ซึ่งเกี่ยวข้องอํานวยความสะดวก ชี้แจงข้อเท็จจริง ส่งสิ่งของ หรือเอกสารที่เกี่ยวข้องแก่อธิบดี หรือผู้ซึ่งอธิบดีมอบหมายในการปฏิบัติหน้าที่ตามวรรคหนึ่งข้อ ๑๒ หน่วยงานฝึกอบรมเจ้าหน้าที่ความปลอดภัยในการทํางานใด ฝ่าฝืนหรือไม่ปฏิบัติตามประกาศนี้ ให้อธิบดีมีอํานาจสั่งการอย่างหนึ่งอย่างใดดังต่อไปนี้ (1) มีหนังสือเตือนให้ปฏิบัติให้ถูกต้องภายในระยะเวลาที่กําหนด (2) สั่งให้หยุดการดําเนินงานเป็นการชั่วคราว (3) เพิกถอนใบรับรองข้อ ๑๓ ใบรับรองให้เป็นหน่วยงานฝึกอบรมเจ้าหน้าที่ความปลอดภัยในการทํางาน มีผลใช้บังคับสองปีนับแต่วันที่ออกใบรับรอง หน่วยงานฝึกอบรมเจ้าหน้าที่ความปลอดภัยในการทํางานใดมีความประสงค์จะดําเนินการต่อไป ให้ยื่นคําขอต่ออายุใบรับรองต่ออธิบดี หรือผู้ซึ่งมอบหมายก่อนวันที่ใบรับรองหมดอายุไม่น้อยกว่าสามสิบวัน ให้นําความในข้อ 4 ข้อ 5 และข้อ 6 มาใช้บังคับแก่การขอต่ออายุใบรับรองตามวรรคสองโดยอนุโลมข้อ ๑๔ ใบรับรองเป็นหน่วยงานฝึกอบรมเจ้าหน้าที่ความปลอดภัยในการทํางานที่ออกให้ตามประกาศกรมสวัสดิการและคุ้มครองแรงงาน เรื่อง หลักเกณฑ์การขอใบรับรองเป็นหน่วยงานฝึกอบรมเจ้าหน้าที่ความปลอดภัยในการทํางาน ลงวันที่ 9 พฤษภาคม 2540 ให้คงใช้ได้ต่อไปจนสิ้นอายุที่กําหนดไว้ผู้มีอํานาจลงนาม - ประกาศ ณ วันที่ 11 สิงหาคม พ.ศ. 2547 สุรินทร์ จิรวิศิษฏ์อธิบดีกรมสวัสดิการและคุ้มครองแรงงาน